เตือนผู้ประกอบการเฝ้าระวังสถานการณ์น้ำท่วมในพื้นที่เสี่ยง เตรียมความพร้อมทั้งอุปกรณ์และประสานหน่วยงานที่เกี่ยวข้อง
นายวีริศ อัมระปาล ผู้ว่าการการนิคมอุตสาหกรรมแห่งประเทศไทย หรือ กนอ. เปิดเผยถึงภาพรวมสถานการณ์อุทกภัยที่จะส่งผลกระทบต่อนิคมอุตสาหกรรมที่อยู่ภายใต้การกำกับดูแลของ กนอ.ว่า ขณะนี้ยังไม่มีนิคมอุตสาหกรรมได้รับผลกระทบจากเหตุอุทกภัย แต่ได้สั่งการให้หน่วยงานที่เกี่ยวข้องติดตามสถานการณ์อย่างใกล้ชิด ตามข้อสั่งการของนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เบื้องต้นมีนิคมอุตสาหกรรมที่ต้องเฝ้าระวังและเป็นพื้นที่เสี่ยง ทั้งหมด 4 แห่ง ประกอบด้วย นิคมอุตสาหกรรมบางปะอิน นิคมอุตสาหกรรมบ้านหว้า(ไฮเทค) นิคมอุตสาหกรรมนครหลวง และนิคมบางปู จังหวัดสมุทรปราการ ซึ่งมีความเสี่ยงเนื่องจากเป็นพื้นที่ลุ่มต่ำและได้รับอิทธิผลจากน้ำทะเลหนุน จึงแนะนำให้ผู้ประกอบการในพื้นที่เสี่ยงให้เคลื่อนย้ายสินค้าในสต๊อกไปไว้ในพื้นที่ปลอดภัย หรือยกไว้บนที่สูง พร้อมระมัดระวังไฟฟ้าลัดวงจร อย่างไรก็ตาม ได้สั่งการให้ผู้จัดการนิคมอุตสาหกรรมต่างๆ เฝ้าระวัง และดูแลตรวจสอบเขื่อนกั้นน้ำและซ่อมบำรุงให้มีความมั่นคงแข็งแรง รวมถึงเตรียมอุปกรณ์บำรุงรักษาเครื่องสูบน้ำ เครื่องกำเนิดไฟฟ้าสำรองไว้พร้อมใช้งาน นอกจากนี้ ยังได้ประสานกับหน่วยงานข้างเคียงในกรณีในกรณีที่เครื่องสูบน้ำไม่เพียงพอ ควบคู่การเฝ้าระวังระดับในแม่น้ำป่าสักและเจ้าพระยาที่อาจกระทบต่อนิคมอุตสาหกรรมในแต่ละพื้นที่ที่เกี่ยวข้อง